…দিব্যর ওপর আমার রাগ নেই, কিন্তু ও কেন দেয়ালের ওপাশে দাঁড়াতে গেল? ও যদি আমাদের সঙ্গে দেয়ালের এপাশে থাকতো তাহলে আমাদের লড়াই-ই হতো না… আমি ক্ষমা চাইছি। দিব্য, কেওয়ল সিং – আমি তোমাদের কাছেও ক্ষমা চাইছি। আমি মানুষকে মারতে চাই না।… হারানদা, আপনার হাত ভাঙলো কি করে?… ট্যাক্সি অ্যাকসিডেন্টে আপনার হাত ভাঙলো – অথচ আপনি যদি আমাদের সঙ্গে আসতেন, আজ আপনার হাত ভাঙলেও আপনি দুঃখ পেতেন না, আনন্দই পেতেন। আপনি কি ভাবছেন আমি অনুতাপ করছি? মোটেই না – আমি আবার যদি কখনো ঐ অবস্থায় পড়ি, আমি আবার ঐভাবে এগিয়ে যাবো। …ছেলেবেলা থেকে মৃত্যু অনেকবার আমার কাছে এসেছিল। দেশ ছাড়ার সময় দুঃসহ যাত্রাপথে যে-কোনো সময়ই তো মরে যেতে পারতাম। খুলনায় দুটো লোক যখন মা-কে ধরেছিল, কিংবা বনগাঁ স্টেশনের প্ল্যাটফর্মে আমারই বয়সী ক’টা ছেলে তো কলেরায় পটাপট মরে গেল – কলোনিতে এসেও…। এই দু’বার ওরা আমাকে মেরে ফেলার চেষ্টা করেছিল। কিছুতেই পারবে না। কোনোদিন পারবে না। আমি বেঁচে থাকবো। আমি ঠিক বেঁচে থাকবো।